Document ID: /roh_data/filtered/fineweb-2-filterrobots_roh.jsonl.gz/41837

Cun bundant 450 collavuraturas e collavuraturs es il CSEB ün patrun da lavur important in Engiadina Bassa e spordscha diversas scolaziuns e giarsunadis i’ls differents mansters. Scolaziun es üna pozza importanta i’l management da persunal CSEB. Üna scolaziun professiunala e multifaria es indispensabla, per cha nus possan accumplir inavant noss’incumbenza cun buna qualità ed il persunal qualifichà necessari.
Sco specialista o specialist chüra es Ella / El respunsabel per l’inter process da la chüra. Quai cumpiglia la valütaziun, planisaziun, realisaziun e controlla da la chüra professiunala cul böt da ragiundscher la megldra qualità da vita pussibla pels umans chürats. Ella / El inscuntra umans cun differentas malatias fisicas e psichicas illas differentas fasas da vita, da poppins fin a persunas fich attempadas ed our da differentas culturas. La scolaziun per quist manster ha lö illas gestiuns da la chüra da lunga dürada, da l’Ospidal e da la Spitex.
La procedura d’annunzcha es reglada dal chantun e maina tras ün portal da candidatura bel ed aposta (link suotvart). I’ns fa plaschair, sch’Ella / El tscherna il CSEB sco affar per Sia scolaziun!
Specialistas e specialists sandà (SpeSa) han üna stretta collavuraziun cun oters umans – paziaintas, lur confamiliars, cun umans da differentas specialisaziuns professiunalas e culturas. Els vegnan scolats mincha jada ün on illas gestiuns da la chüra da lunga dürada, da l’Ospidal e da la Spitex.
Assistentas ed assistents sandà e social sustegnan umans cun limitaziuns corporalas, spiertalas o socialas a gnir a fin cun lur minchadi. Els vegnan scolats illas gestiuns da chüra da lunga dürada dal CSEB.
Commerciantas e commerciants lavuran i’ls plü differents secturs da l’economia chi’d es trapartida in 19 branschas. I’ls differents chomps d’acziun surpiglian els lavurs administrativas ed organisatoricas. Els vegnan scolats mincha jada ün on illas differentas domenas recepziun Chasa Puntota, servezzan da persunal e finanzas / administraziun da paziaints.
Cuschinunzas e cuschinunzs lavuran illa chadafö da gestiuns da gastronomia. Els piglian incunter vivondas, preparan landroura menüs chods e fraids e tils pinan da maniera decorativa. Implü pisserna per ün andamaint da lavur sainza incaps tanter il persunal in cuschina ed i’l service. Els vegnan scolats illas chadafös i’l Ospidal ed illa Chasa Puntota.
Specialistas d’economia da chasa lavuran in dmuras, ospidals, hotels e gestiuns gastronomicas. Là organiseschna ed evadna lavurs d’economia da chasa. Els guardan pel bainstar dals umans chi vegnan e van in lur intrapraisa. Els vegnan scolats illa Chasa Puntota.
Cas d'urgenza 144
Ella/El po ragiundscher da di e da not il servezzan medicinic d’urgenza suot ils nomers seguaints:
Ella/El po ragiundscher suot il nomer 081 861 10 00 da di e da not la staziun d’urgenza da l’ospidal.
Il prossem lö cun defibrillatur (AED) in Engiadina Bassa chatta Ella/El sün nossa survista.